**Cuvintele eternului corăbier - Glosă -**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când mi-am chemat cuvintele-napoi,

Era o zi ca toate celelalte

Rostogolită-n timp ca un șuvoi

Ce, uneori, mai pare să tresalte,

Împrăștiindu-se în veșnicie

Cu străluciri de stele ce nu pier;

Mă fascinează o călătorie

Spre lumi ascunse dincolo de cer.

Și, totuși, ziua-ceea mi-a rămas

Întipărită-n gândul de tăcere

Închis acolo-n locul de popas

Al amintirii ce, treptat, îmi piere

Ca fumul, ascultând chemări din zarea

Spre care altădată, amândoi,

Ne îndreptam privirea, nu mirarea,

Când mi-am chemat cuvintele-napoi.

Nu știu ce zi era: cu nori, senină…

Din gânduri și cuvinte-a dispărut

Deși, din ea, mai simt un gust de vină

Și-n suflet un abis de netrecut;

Iar zborul meu … de-atunci, de cer, mă tem,

Dar urc, desculț, pe culmile înalte,

Cu gândul că și ziua de blestem,

Era o zi ca toate celelalte.

Cuvintele mi-au revenit, stinghere,

Nefericite-n strălucirea lor,

Simțindu-se comete în cădere

Din cerul, singur el, nemuritor.

Au încercat tăcerea să-mi răpună,

Să umple tot abisul dintre noi

C-o mare de cuvinte, în furtună,

Rostogolită-n timp ca un șuvoi.

N-au reușit! Cuvintele acele

Aveau înscrise-n ele alt destin

Născut demult, în visurile mele,

Dar care lor le e, acum, străin.

Porneau la drum din sinea mea, flămândă,

C-un singur scop: în alta să exalte

O inimă arzândă, fremătândă

Ce, uneori, mai pare să tresalte,

Cuvintele? – purtau hlamida care

În urma ei, lăsa un zvon de dor,

Lumina de suspin vindecătoare

Și-mbrățișări de aripi într-un zbor;

Aveau culori de flori de curcubeu

Din stelele ce și-au dorit să fie

Lumini pe cerul tău, pe cerul meu,

Împrăștiindu-se în veșnicie.

Eu le-am chemat, iar ele-au revenit,

Cu tot ce-ar fi-nsemnat, cu tot ce-aveau

Și-ar fi purtat cu ele-n infinit

Spre suflete ce-n aștri murmurau.

S-au reîntors cu muzica din stele,

Și cu o parte-a viselor din cer

A îngerilor ce zburau prin ele

Cu străluciri de stele ce nu pier;

Erau aceleași, dar acum păreau

Strălucitoare ca-ntr-o epopee

În care, pe măsură ce treceau,

Primeau o netezime marmoree.

Le-am adunat pe toate, instinctiv

Și, pentru tot ce-a fost și va să fie,

Cuvintele mi-au devenit motiv:

Mă fascinează o călătorie.

Voi merge unde ele toate-au fost

Și voi cânta cu îngerii-mpreună,

Iar dacă voi găsi un adăpost

În stele care nu vor să apună,

Voi duce-acolo-aducerile-aminte

Și voi pluti, etern cărăbier,

Pe marea lacrimilor de cuvinte

Spre lumi ascunse dincolo de cer.

Spre lumi ascunse dincolo de cer,

Mă fascinează o călătorie

Cu străluciri de stele ce nu pier

Împrăștiindu-se în veșnicie

Ce, uneori, mai pare să tresalte,

Rostogolită-n timp ca un șuvoi …

Era o zi ca toate celelalte

Când mi-am chemat cuvintele-napoi.